Hanne Agersnap (SF), 2008-03-28:
SF's skatteordfører, hr. Jesper Petersen, kunne desværre ikke være til stede, så jeg skal give SF's kommentarer til L 86. Som det har været sagt, er det jo en del af et tidligere forslag, L 20, fra forrige samling, som er blevet delt, og vi er sådan set glade for, at det blev delt.
Men som vi allerede dengang bebudede under behandlingen af L 20, er SF modstander af, at der indføres direkte fradrag for tab af børsnoterede aktier.
Det skyldes, at når man ved et sådant system i princippet først beskattes ved afståelsen og der ikke løbende sker beskatning, så vil et direkte tabsfradrag betyde, at personlige aktionærer vil realisere deres tab, når dette viser sig, for så at få fordelen ved tabsfradraget, mens gevinster vil udskydes.
Når der er tale om børsnoterede aktier, kan man jo umiddelbart efter salget købe den tilsvarende aktie igen, hvis man tror på, at aktien igen vil stige i værdi.
Dertil er SF skeptisk over for det provenutab, der er anført i lovforslaget.
Der er anført 200 mio. kr. i 2009 og så efterfølgende et rentetab på 50 mio. kr.
Hvis de foreslåede regler havde været gældende i 2008, er det vores vurdering, at der ville have været et langt større provenutab på det.
Vi ser derfor frem til under udvalgsbehandlingen at forsøge at få et mere realistisk billede af provenutabet ved forslaget.
Dertil vil SF selvfølgelig fastholde, at der ikke er brug for skattelettelser til aktionærer, som også langt hen ad vejen er de velstillede.
Det er paradoksalt, at mens der må holdes igen på alle andre områder - velfærdsforbedringer og investeringer i infrastruktur ligger fjernt fra denne regering - så gives der endnu en gang skattelettelser til aktieejerne.
Derudover er der en ting med hensyn til reglerne for tabsfradrag, som er skæve.
Princippet er, at jo større tab, desto større er det procentuelle tabsfradrag.
Er der således f.eks. tabt 30.000 kr., så er skatteværdien 28 pct. af de 30.000 kr., men er tabet over 100.000 kr., så er skatteværdien 45 pct.
Vi synes, det er helt molboagtigt, at der gives stigende godtgørelser, jo større tabet er.
I lovforslaget bliver det forklaret med, at der kun er tale om forskydninger, idet avancerne jo vil komme til beskatning senere.
Det er kun delvis rigtigt, og dermed er det selvfølgelig også delvis urigtigt.
Vi kender ikke den endelige udformning af det bebudede lovforslag om ændring af dødsboskatteloven, men den kan få betydning her.
De hidtil offentliggjorte planer går ud på at hæve grænsen for summen af de aktiver, den afdøde kan have ved dødsfaldet, før dødsboet bliver skattefrit.
Man kan altså have flere aktieavancer, før det kommer til beskatning, sådan som det bebudede lovforslag ser ud.
Det vil så betyde, at der ikke sker beskatning af den opsamlede aktieavance hos personer, der har en aktiebeholdning ved dødsfaldet, og de kan jo løbende have realiseret tabsfradraget og erhvervet nye aktier.
Der er en mindre, formildende omstændighed i det her lovforslag, L 86, og det er de forbedrede indberetningsregler, der lægges op til.
De forekommer dog noget bureaukratiske, men vi vil gerne under udvalgsbehandlingen forsøge at undersøge, om ikke de kan forenkles til gavn for aktionærer, SKAT og pengeinstitutter, som forestår indberetningen.
SF er altså umiddelbart kritiske over for lovforslaget.